32006D0199
L 071/17
JURNALUL OFÍCIAL AL UNIUNII EUROPENE
DECIZIA COMISIEI
din 22 februarie 2006
de stabilire a condițiilor specifice pentru importurile de produse pescărești din Statele Unite ale Americii
[notificată cu numărul C(2006) 495]
(Text cu relevanță pentru SEE)
(2006/199/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor de sănătate pentru producția și introducerea pe piață a produselor pescărești (1), în special articolul 11 alineatul (1),
având în vedere Decizia 98/258/CE a Consiliului din 16 martie 1998 privind încheierea Acordului dintre Comunitatea Europeană și Statele Unite ale Americii cu privire la măsurile sanitare pentru protejarea sănătății publice și animale în comerțul cu animale vii și produse de origine animală (2), în special articolul 3,
întrucât:
(1)
Directiva 91/493/CEE a Consiliului prevede stabilirea unor condiții specifice pentru importurile de produse pescărești originare din țări terțe. Aceste condiții specifice de import includ în special: procedura de obținere a certificatului de sănătate care trebuie să însoțească loturile de pește atunci când sunt exportate în Comunitatea Europeană, modul de aplicare a marcajului de identificare a produselor pescărești care indică originea și numărul unității, precum și o listă a unităților, navelor fabrică sau antrepozitelor frigorifice aprobate și o listă a navelor frigorifice înregistrate.
(2)
Anexa V la Acordul dintre Comunitatea Europeană și Statele Unite ale Americii (SUA) cu privire la măsurile sanitare pentru protejarea sănătății publice și animale în comerțul cu animale vii și produse de origine animală (denumit în continuare „acordul”) a prevăzut, în special, măsurile sanitare pentru pește și produse pescărești și alte produse animale comercializate cu Statele Unite pentru care a fost recunoscută echivalența.
(3)
În conformitate cu anexa II la acord, autoritățile de reglementare competente pentru controlul condițiilor de sănătate publică pentru pește și produse pescărești din SUA sunt „Food and Drug Administration (FDA)” și „National Marine Fisheries Service - National Oceanic & Atmospheric Administration (NMFS-NOAA)”. În cadrul acordului, FDA și NMFS-NOAA sunt responsabile în special de verificarea eficace a aplicării măsurilor sanitare în vigoare în SUA referitoare la producția și prelucrarea de produse pescărești și de furnizarea de informații și garanții suplimentare privind produsele pescărești exportate pe teritoriul CE.
(4)
În SUA s-a efectuat o inspecție în numele Comisiei pentru verificarea condițiilor în care produsele pescărești sunt fabricate, depozitate și expediate în Comunitate.
(5)
În urma rezultatelor vizitei de inspecție, FDA și NMFS-NOAA au oferit garanții cu privire la responsabilitățile lor menționate mai sus și cu privire la aplicarea condițiilor specifice stabilite de prezenta decizie.
(6)
Aceste garanții se referă, de asemenea, la controalele aplicate intermediarilor (alți exportatori decât operatorii).
(7)
În consecință, este oportun să se stabilească dispoziții detaliate privind produsele pescărești importate în Comunitate din SUA, în conformitate cu Directiva 91/493/CEE.
(8)
Prezenta decizie ar trebui să se aplice la 45 de zile de la data publicării, pentru a se asigura perioada de tranziție necesară.
(9)
Măsurile prevăzute de prezenta decizie sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
„Food and Drug Administration (FDA)” și „National Marine Fisheries Service - National Oceanic & Atmospheric Administration (NMFS-NOAA)” sunt autoritățile competente din Statele Unite ale Americii responsabile de verificarea și certificarea conformității produselor pescărești cu cerințele relevante ale standardelor de sănătate publică ale Statelor Unite din „Code of Federal Regulation” care au fost recunoscute în acest sens ca fiind echivalente cu standardele în vigoare în Comunitatea Europeană în aplicarea Deciziei 98/258/CE a Consiliului.
Articolul 2
Produsele pescărești importate în Comunitate din SUA îndeplinesc cerințele prevăzute la articolele 3, 4 și 5.
Articolul 3
(1) Fiecare lot este însoțit de un certificat de sănătate original numerotat, în conformitate cu modelul prevăzut în anexa I și cuprinzând o singură pagină completată în mod corespunzător, semnată și datată.
(2) Certificatul de sănătate este redactat în cel puțin o limbă oficială a statului membru în care se efectuează controalele.
(3) Certificatul de sănătate conține numele, calitatea și semnătura reprezentatului FDA sau NMFS-NOAA, precum și ștampila oficială a acestui organism, într-o culoare diferită de cea a celorlalte mențiuni.
Articolul 4
Produsele pescărești provin din unitățile, navele fabrică, antrepozitele frigorifice aprobate sau navele frigorifice înregistrate, enumerate în anexa II.
Articolul 5
Toate coletele poartă mențiunea „SUA” și numărul de aprobare/înregistrare a unității, a navei fabrică, a antrepozitului frigorific sau a navei frigorifice de origine, cu caractere indelebile, cu excepția cazului în care este vorba despre produse pescărești congelate în vrac și destinate producției de alimente conservate.
Articolul 6
Prezenta decizie se aplică de la 24 aprilie 2006.
Articolul 7
Prezenta decizie se adresează statelor membre.
Adoptată la Bruxelles, 22 februarie 2006.